Președintele României, Klaus Iohannis, a anunțat oficial că intră în competiția pentru funcția de secretar general al Alianței Atlantice.
Anunțul a fost făcut de Klaus Iohannis în după-amiaza de 12 martie 2024, într-o declarație prezentată la Palatul Cotroceni.
"Am decis să intru în competiție pentru funcția de secretar general al NATO. Intru în competiție în numele României", a precizat președintele României. Pe de altă parte, cu câteva ore mai înainte, el anunțase că nu va renunța la funcția de șef al statului român înainte de termen – adică înainte de alegerile prezidențiale din România, care ar urma să se desfășoare spre finalul anului 2024.
Președintele Iohannis a subliniat, în declarația din data de 12 martie, că, în ceea ce privește NATO, "întărirea Flancului Estic va rămâne o prioritate pe termen lung", mai ales din cauza politicii agresive a Rusiei față de statele din Europa. În acest context, șeful statului a amintit că România și-a luat propriile măsuri, inclusiv prin faptul că "am ajuns la alocarea a 2,5 la sută din PIB" pentru domeniul Apărării.
Mandatul lui Jens Stoltenberg la conducerea NATO a fost deja prelungit dar expiră în anul 2024. Pentru funcția de secretar general al NATO, unul dintre principalii contracandidați ai lui Klaus Iohannis ar urma să fie Mark Rutte, care în prezent este premierul Olandei.